Vind fra vest skyller ind over Nordjylland de næste dage og giver køligt vejr henover weekenden.

Er du træt af den hede tørke og de høje temperaturer, så er der godt nyt til dig - i hvert fald de næste par dage. DMI melder om en koldfront, der glider henover Nordjylland, der tager en masse blæst med sig og giver køligere temperaturer til det meste af regionen. Det oplyser vagtchef ved DMI Steen Rasmussen torsdag. - Der er sommertemperaturer frem til lørdag, men så begynder det at blæse op i løbet af weekenden. Søndag skal man i Nordjylland nok regne med, at temperaturen kommer ned omkring de 20 grader, siger Steen Rasmussen. DMI regner med, at det kølige vejr varer ved indtil onsdag eller torsdag, hvorefter temperaturen igen begynde at stige op imod de tidligere så hede sommertemperaturer.